Ramaphosa verwerp voogdyskap vir staat oor grondPres. Cyril Ramaphosa gesels met lede van die parlementêre perskorps by die Imbizo-mediasentrum in Kaapstad (Foto: Presidensie/Twitter) Pres. Cyril Ramaphosa het hom Donderdagmiddag onomwonde uitgespreek teen die tipe voogdyskap vir die staat oor grond wat die EFF tans met die ANC bespreek. Die EFF en ANC se verteenwoordigers op die parlementêre ad hoc-komitee wat artikel 25 van die Grondwet moet wysig om onteiening sonder vergoeding meer eksplisiet te maak, onderhandel tans oor die EFF-voorstel rakende voogdyskap, wat sal beteken die staat besit alle grond en landsburgers kan dit by die staat huur. Dit volg nadat die DA, IVP en VF Plus geweier het om substantief met die ANC te onderhandel oor ‘n wysiging van die Grondwet. Ramaphosa is Donderdagmiddag oor die kwessie uitgevra deur lede van die parlementêre perskorps by ‘n mediakonferensie na sy repliek op die debat oor sy begrotingspos. Ramaphosa het heeltemal teen die konsep van staatsvoogdyskap oor grond te velde getrek en dit as die nasionalisering van grondbesit verwerp. Hy het gesê hoewel die ANC tans met die EFF onderhandel, sal die party ook met ander partye onderhandel. “Die mense wat deur die jare met grondbesit benadeel is, wil grond besit, met titelaktes. Hulle wil nie hê die staat moet die grond besit nie, want hulle wil waterregte kan bekom en banklenings teen die sekuriteit van eienaarskap kan uitneem – nie bloot by die staat gebruiksreg kry nie.” Ramaphosa het die voorbeeld van die voorkeure van boere wat pas by Tafelkop in Sekhukhuneland titelaktes op voormalige staatsgrond ontvang het, aangehaal oor hoe beperkend dit is om grond onder staatsvoogdyskap te bewerk. Hy het ook nogmaals benadruk dat die rol van die ad hoc-komitee bloot is om dit wat tans implisiet in art. 25 van die Grondwet vervat is, eksplisiet te maak. Op ‘n opvolgvraag of staatsvoogdyskap van grond tans implisiet aan die Grondwet is, het hy nie regstreeks “ja” of “nee” geantwoord nie, maar wel gesê hy is teen die nasionalisering van grond gekant want dit demp en versmoor mense se entrepreneursvaardighede. Landelike gemeenskappe wil volgens hom nie staatsvoogdyskap van grond hê nie. Dit help ook nie om eienaarskap in ‘n groep of ‘n gemeenskap te setel nie, want dan neem niemand verantwoordelikheid nie, het Ramaphosa gesê. en gevra dat die politici luister na die behoeftes van die mense aan eienaarskap, eerder as om te verwag dat die mense moet luister na die politici.